Ehdotus: EUROOPAN PARLAMENTIN JA NEUVOSTON PÄÄTÖS Euroopan laajuisia televerkkoja koskevista suuntaviivoista tehdyn päätöksen N:o 1336/97/EY liitteen I tarkistamisesta

(komission esittämä)

PERUSTELUT

Euroopan parlamentin ja neuvoston päätöksen N:o 1336/97/EY (jäljempänä 'päätös') 14 artiklassa vaaditaan komissiota tekemään ehdotuksia päätöksessä olevan liitteen I (Yhteistä etua palvelevien hankkeiden yksilöiminen) tarkistamiseksi tekniikan kehityksen ja saadun kokemuksen perusteella.

Samassa artiklassa vaaditaan komissiota laatimaan saavutettuja tuloksia arvioiva kertomus Euroopan parlamentille, neuvostolle, talous- ja sosiaalikomitealle sekä alueiden komitealle. Kyseinen kertomus [KOM(2001)nnn] perustui TEN-Telecom-ohjelman ulkopuoliseen arviointiin ja siinä otettiin huomioon Euroopan tilintarkastustuomioistuimen erityiskertomus 9/2000.

Euroopan tilintarkastustuomioistuimen erityiskertomuksen ja ulkopuolisen arvioinnin tärkeimmät näkökohdat, joilla on vaikutuksia liitteen I tarkistamisen kannalta, ovat seuraavat:

Euroopan tilintarkastustuomioistuimen erityiskertomuksen 9/2000 tärkeimmät suositukset

* Komission vastauksissa tilintarkastustuomioistuimen kertomukseen suostuttiin painottamaan enemmän ohjelman Euroopan laajuista ulottuvuutta (s. 20, 10 kohdan 5 luetelmakohta).

* Tilintarkastustuomioistuimen kertomuksessa painotettiin tarvetta välttää turhaa päällekkäisyyttä Tietoyhteiskunnan tekniikat -ohjelman ja muiden yhteisön rahoituslähteiden kanssa.

* Komission vastauksissa tilintarkastustuomioistuimen kertomukseen tähdennettiin ohjelman kohdentamisen tarvetta. Erityisesti liitteessä I oleva alojen luettelo katsottiin liian laajaksi ja monimutkaiseksi. Komissio ehdotti, että ohjelmaa kohdennettaisiin eEurope-aloitteen toimintakokonaisuuksien suuntaan.

Ulkopuolisen arvioinnin tärkeimmät päätelmät

* Ulkopuolisessa arvioinnissa todettiin, että TEN-Telecom-ohjelma on edelleen merkityksellinen erityisesti eEurope-aloitteen tavoitteiden kannalta.

* Toiminta-alojen suhteellisen suuri määrä saattaa jarruttaa merkittävien hyötyjen saavuttamista.

* TEN-Telecom-ohjelman Euroopan laajuinen ulottuvuus tuottaa merkittävää lisäarvoa.

Vaikutukset liitteen I tarkistamiseen

Näiden tulosten, nykyisten merkittävien teknologisten kehitysaskelten ja ohjelmasta saadun kokemuksen pohjalta on tehty seuraavat ehdotukset liitteen I tarkistamiseksi.

* Euroopan laajuista ulottuvuutta painotetaan enemmän nimenomaisella määritelmällä liitteessä I.

* Liitteessä I tehdään ero TEN-Telecom-ohjelman ja Tietoyhteiskunnan tekniikat -ohjelman välillä. Tarkistetussa liitteessä I korostetaan TEN-Telecom-ohjelman markkina-asemaa hakijoiden rohkaisemiseksi jättämään ehdotuksia yleistä etua palvelevien innovatiivisten palvelujen toteuttamiseksi. Liite I heijastaa pyrkimystä tarjota lisää tukea julkishallintojen käyttämille palveluille. Palveluja tarjoavat julkinen sektori tai julkisen ja yksityisen sektorin yhteishankkeet.

* Liitteessä I ohjelmaa kohdennetaan eEurope-aloitteen strategisiin painopistealoihin. Alojen luetteloa on tarkistettu ohjelmasta tähän saakka saadun kokemuksen perusteella ja ottaen huomioon ulkopuolisen arvioinnin suositukset.

Tehostettu kohdentaminen

Alojen luetteloa supistetaan. Uudessa luettelossa otetaan huomioon eEurope-aloitteen painopistealat ja TEN-Telecom-ohjelman ja Tietoyhteiskunnan tekniikat -ohjelman mahdolliset päällekkäisyydet. Näin ollen lakkautetaan tutkimuksen perusrakenteiden sekä perussisältöpalveluiden (kääntäminen, puheentunnistus jne.) tuki, sillä nämä alat kuuluvat eEurope-ohjelmaan.

Julkisten palvelujen painottaminen

Julkisten palvelujen käyttöönotolle annetaan lisäpainoa. Tähän liittyen TEN-Telecom-ohjelmassa edistetään paikallisen, alueellisen ja kansallisen tason sähköistä hallintoa (eGovernment ja eAdministration) palveluissa, joilla on merkittävää Euroopan laajuista lisäarvoa, mukaan luettuina koulutus ja ympäristö. Myös palvelujen integrointia tuetaan.

Verkkojen yhteentoimivuuden ja yhteenliittämisen kohdennettu tuki

Nykyisessä liitteessä I on yksilöity useita perusverkkotyyppejä. Tarkistetussa liitteessä I tuetaan sellaisten verkkojen yhteenliittämistä ja yhteentoimivuutta, jotka mahdollistavat joidenkin tiettyjen sovellusten tai palvelujen toiminnan. Euro-ISDN:n ja ATM:n kaltaisia yksittäisiä tekniikoita ei enää tueta.

Uusi matkaviestintäpalvelujen ala

Kehittyneille matkaviestintätekniikoille tarjotaan tukea niiden tavoitteiden saavuttamiseksi, jotka Euroopan unioni on asettanut kolmannen sukupolven matkaviestinnälle. Uuden sukupolven matkaviestinnällä on mahdollista laajentaa Internetiä valtaviin mittasuhteisiin, mikä parantaa kansalaisten tasavertaista osallistumista tietoyhteiskuntaan. Tällä laajentumisella on merkittäviä vaikutuksia sähköisen kaupankäynnin kehittymiseen ja yhteistä etua palvelevien uusien korkealaatuisten multimediapalvelujen käyttöönottoon. Nykyisessä epävarmassa taloudellisessa ilmapiirissä TEN-Telecom-ohjelma tukee uuden sukupolven matkaviestintäpalveluja.

Uusi verkkoturvallisuuden ala

Komission verkkoturvapolitiikan ja Tukholman Eurooppa-neuvoston päätelmän mukaisesti TEN-Telecom-ohjelmassa tuetaan luottamusta lisääviä palveluja, joilla parannetaan verkkojen turvallisuutta ja kansallisten toimien koordinointia Euroopan tasolla.

TEN-Telecom-ohjelmassa tuetaan kansallisia CERT-järjestelmien tehostamistoimia tiivistämällä yhteistyötä Euroopan unionin puitteissa, mukaan luettuina konkreettiset ehdotukset tehokkaan verkottamisen toteuttamiseksi.

Rahoitusvaikutukset

Käyttöönottohankkeiden edistämiseksi on tarpeen lisätä rahoituskannustimia 20 prosenttiin kokonaiskustannuksista sellaisilla yleistä etua palvelevilla aloilla, joilla esiintyy eri hallintojärjestelmien, kielten ja kulttuurien synnyttämiä luontaisia esteitä. Nämä kannustimet suunnataan sovelluksiin ja tiettyihin peruspalveluihin, joilla on tällaisia ongelmia. Rahoitusvaikutuksia käsitellään TEN-rahoitusasetuksen muuttamisehdotuksen yhteydessä.

Komiteamenettelyjen mukauttaminen neuvoston päätöksen 1999/468/EY mukaisesti.

Komission ja neuvoston lausuman mukaisesti (neuvoston päätöksen 1999/468/EY [1] lausuma nro 2) direktiivin 8 artiklan 2 kohta muutetaan sääntelymenettelyn käyttöön ottamiseksi.

[1] EYVL C 203, 17.7.1999, s.1

Edellä esitetyt näkökohdat huomioon ottaen komissio ehdottaa, että Euroopan parlamentti ja neuvosto tarkistavat päätöksen liitteessä I olevaa yhteistä etua palvelevien hankkeiden yksilöintiä hyväksymällä tämän päätöksen.

2001/0296 (COD)

Ehdotus: EUROOPAN PARLAMENTIN JA NEUVOSTON PÄÄTÖS Euroopan laajuisia televerkkoja koskevista suuntaviivoista tehdyn päätöksen N:o 1336/97/EY liitteen I tarkistamisesta

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 156 artiklan,

ottavat huomioon komission ehdotuksen [2],

[2] EYVL C [...], [...], s. [...].

ottavat huomioon talous- ja sosiaalikomitean lausunnon [3],

[3] EYVL C [...], [...], s. [...].

ottavat huomioon alueiden komitean lausunnon [4],

[4] EYVL C [...], [...], s. [...].

noudattavat perustamissopimuksen 251 artiklassa määrättyä menettelyä,

sekä katsovat seuraavaa:

(1) Euroopan parlamentin ja neuvoston päätöksen N:o 1336/97/EY 14 artiklassa vaaditaan komissiota antamaan joka kolmas vuosi kertomus päätöksen täytäntöönpanosta Euroopan parlamentille, neuvostolle, talous- ja sosiaalikomitealle sekä alueiden komitealle.

(2) Komissio antoi tämän kertomuksen [.....].

(3) Euroopan parlamentin ja neuvoston päätöksen N:o 1336/97/EY 14 artiklassa vaaditaan komissiota tekemään aiheellisia ehdotuksia liitteen I tarkistamiseksi tekniikan kehityksen ja saadun kokemuksen perusteella.

(4) Euroopan tilintarkastustuomioistuimen erityiskertomuksessa 9/2000 annettiin suosituksia, jotka on otettu huomioon komission kertomuksessa.

(5) Tiedonannossaan Eurooppa-neuvoston Lissabonin erityiskokoukselle 23 ja 24 päivänä maaliskuuta 2000 komissio esitteli eEurope-aloitteen, jossa korostettiin tietoyhteiskunnan sosiaalista ulottuvuutta.

(6) Euroopan parlamentin ja neuvoston päätöksen N:o 1336/97/EY liitettä I tulisi siten tarkistaa tarvittavalla tavalla,

(7) Koska tämän päätöksen edellyttämät täytäntöönpanotoimenpiteet ovat menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY [5] 2 artiklassa tarkoitettuja laajakantoisia toimenpiteitä, niistä olisi päätettävä mainitun päätöksen 5 artiklassa säädettyä sääntelymenettelyä noudattaen.

[5] EYVL L 184, 17.7.1999, s. 23.

OVAT TEHNEET TÄMÄN PÄÄTÖKSEN:

1 artikla

1. Korvataan 8 artiklan 2 kohta seuraavasti:

'2. Jos tähän kohtaan viitataan, sovelletaan päätöksen 1999/468/EY 5 artiklassa säädettyä sääntelymenettelyä mainitun päätöksen 7 artiklan 3 kohdan ja 8 artiklan mukaisesti.

3. Päätöksen 1999/468/EY 5 artiklan 6 kohdassa säädetty määräaika on kolme kuukautta."

2. Korvataan Euroopan parlamentin ja neuvoston päätöksen N:o 1336/97/EY liite I tämän päätöksen liitteellä I.

2 artikla

Tämä päätös on osoitettu kaikille jäsenvaltioille.

Tehty Brysselissä [...]

Euroopan parlamentin puolesta Neuvoston puolesta Puhemies Puheenjohtaja

LIITE

YHTEISTÄ ETUA PALVELEVIEN HANKKEIDEN YKSILÖIMINEN

Euroopan laajuisissa televerkoissa tuotetaan yleistä etua palvelevia innovatiivisia Euroopan laajuisia palveluja. Palvelut myötävaikuttavat tietoyhteiskunnan kehittämiseen kasvun, työllistämisen ja sosiaalisen yhteenkuuluvuuden kautta sekä kaikkien mahdollisuutena osallistua tietotalouteen.

TEN-Telecom-ohjelmassa tuetaan palvelujen teknistä ja kaupallista toteutettavuutta, validointia ja käyttöönottoa. Palvelujen on oltava innovatiivisia ja Euroopan laajuisia ja niiden on perustuttava toimivaksi osoitettuun teknologiaan:

- palvelu voidaan ottaa käyttöön eri jäsenvaltioissa mukautettuna asianmukaisesti kuhunkin valtioon

- yksittäisessä jäsenvaltiossa jo käyttöönotettua palvelua voidaan laajentaa muihin jäsenvaltioihin

- palvelu voidaan toteuttaa yksittäisessä jäsenvaltiossa, jos tästä on osoitettavissa Euroopan laajuista hyötyä.

Vaikka palvelun on oltava Euroopan laajuinen, sen käynnistäjänä voi toimia yksi tai useampi organisaatio yksittäisessä jäsenvaltiossa. Organisaatioiden osallistuminen useammasta kuin yhdestä jäsenvaltiosta on kuitenkin toivottavaa.

Tätä taustaa vasten yhteistä etua palvelevat hankkeet on yksilöitävä sen perusteella, mikä on niiden toiminnallinen kyky tukea tässä päätöksessä asetettuja tavoitteita.

Jäljempänä kuvatut yhteistä etua palvelevat hankkeet jakautuvat kolmelle tasolle, jotka muodostavat johdonmukaisen rakenteen.

- Sovellukset

Sovellukset palvelevat käyttäjien tarpeita ottaen huomioon kulttuuriset ja kielelliset erot sekä vammaisten erityistarpeet. Sovelluksissa on mahdollisuuksien mukaan otettava huomioon kehitystasoltaan tai väestömäärältään alhaisten alueiden erityistarpeet.

- Peruspalvelut

Peruspalvelujen on vastattava sovellusten yhteisiin vaatimuksiin tarjoamalla yhteisiä välineitä uusien, yhteentoimiviin standardeihin perustuvien sovellusten kehittämiseen ja toteuttamiseen. Niiden on tarjottava palveluja tietojen siirtoon ja eheyden varmistamiseen verkkojen välillä.

- Verkkojen yhteenliittäminen ja yhteentoimivuus

Tukea tarjotaan sellaisten verkkojen yhteenliittämiselle, yhteentoimivuudelle ja turvallisuudelle, jotka mahdollistavat erityisten yleistä etua palvelevien sovellusten ja palvelujen toiminnan.

Seuraavissa jaksoissa yksilöidään Euroopan laajuisten verkkojen jokaisella kolmella tasolla yhteistä etua palvelevia hankkeita, jotka on täsmennettävä 9 artiklan mukaisesti ja 8 artiklassa säädettyä menettelyä noudattaen.

1. Sovellukset

- Sähköinen hallinto (eGovernment ja eAdministration): Tehokkaammat, vuorovaikutteiset ja integroidut hallintopalvelut muodostavat yhden tietoyhteiskunnan tärkeimmistä mahdollisuuksista. Palveluja tuetaan kaikilla tasoilla - Euroopan tasolla, kansallisella, alueellisella ja paikallisella tasolla - esimerkiksi sähköisiä hankintoja, matkailua, henkilökohtaista turvallisuutta ja pk-yritysten liiketoiminnan tukea varten. Viranomaiset voivat tarjota palveluja tai niitä voidaan tarjota viranomaisten tuella yleistä etua palvelevana palveluna, joka hyödyttää kansalaisia ja pk-yrityksiä.

- Terveydenhuolto: Terveydenhuollon telemaattiset verkot ja palvelut tarjoavat merkittäviä mahdollisuuksia parantaa terveydenhuollon saatavuutta ja laatua sekä hallita lääketieteen kehittymisen ja väestörakenteen muutoksen aiheuttamaa terveydenhuoltomenojen kasvua. Tukea tarjotaan innovatiivisille palveluille, jotka kytkevät toisiinsa terveydenhuollon laitokset ja muut hoitopisteet ja jotka tarjoavat terveydenhuoltopalveluja suoraan yleisölle. Erityisesti tuetaan sairauksien ennaltaehkäisyyn ja terveyden edistämiseen liittyviä toimia.

- Vammaiset ja vanhukset: Verkkoviestinnän kehittyminen tarjoaa vammaisille ja vanhuksille merkittäviä mahdollisuuksia osallistua tietoyhteiskuntaan. Heidän erityistarpeisiinsa sovitetut verkkosovellukset ja -palvelut auttavat ylittämään sosioekonomisia, maantieteellisiä ja kulttuurisia esteitä. Vanhusten ja vammaisten vaatimukset täyttäviä palveluja tuetaan, jotta edistettäisiin heidän täydellistä integroitumistaan ja osallistumistaan tietoyhteiskuntaan.

- Oppiminen ja kulttuuri: Korkeatasoinen koulutus ja kulttuuritietoisuus ovat keskeisiä edellytyksiä talouden kehittymiselle ja sosiaaliselle yhteenkuuluvuudelle. Niiden merkitys säilyy tulevaisuudessakin, kun teknologian vaikutus korostuu yhä enemmän tietoyhteiskunnassa. Tuen piiriin kuuluvat palvelut, jotka tarjoavat uusia innovatiivisia tapoja esittää koulutukseen ja kulttuuriin liittyvää tietoa, mukaan luettuina elinikäistä oppimista tukevat palvelut.

2. Peruspalvelut

- Kehittyneet matkaviestintäpalvelut: Parhaillaan testataan 2.5-3G-matkaviestintäverkkojen innovatiivisten sovellusten yhteentoimivuutta. Testien tulokset muodostavat perustan kehittyneille päästä päähän -matkaviestintäratkaisuille, joilla tarjotaan sijaintisidonnaisia, käyttäjäkohtaisesti mukautettavia ja tilannekohtaisia palveluja. Ohjelmassa tuetaan yleistä etua palvelevien matkaviestintäsovellusten ja -palvelujen käyttöönottoa, mukaan luettuina navigointi ja opastus, liikenne- ja matkatieto, verkkoturvallisuus ja laskutus, sähköinen kaupankäynti, sähköinen liiketoiminta ja liikkuva työ, oppiminen ja kulttuuri, hätäpalvelut ja terveydenhuolto.

- Luottamusta lisäävät palvelut: Yritysten ja kansalaisten aktiivinen osallistuminen tietoyhteiskuntaan riippuu heidän luottamuksestaan saatavilla olevia palveluita kohtaan. Turvallisuus on siten ensisijainen kysymys, joka muodostaa yhden merkittävimmistä tulevaisuuden haasteista. Tukea annetaan yleistä etua palveleville palveluille, jotka kattavat kaikki turvallisuuden näkökohdat, mukaan luettuna yhteistyö kansallisten CERT-järjestelmien verkottamisen tehostamiseksi Euroopan unionissa.

3. Verkkojen yhteenliittäminen ja yhteentoimivuus

- Yhteenliittäminen ja yhteentoimivuus: Verkkojen yhteenliittäminen ja yhteentoimivuus on tehokkaiden Euroopan laajuisten palvelujen edellytys. Tukea tarjotaan sellaisten verkkojen yhteenliittämiselle, yhteentoimivuudelle ja turvallisuudelle, jotka ovat tarpeen erityisten yleistä etua palvelevien palvelujen toiminnalle. Televerkkojen kehittämis- ja parannushankkeet ovat erityisen tarkastelun kohteena sen varmistamiseksi, että vapaita markkinaoloja ei häirittäisi.

4. Täydentävät tuki- ja yhteensovittamistoimet

Yhteistä etua palveleville hankkeille antamansa tuen lisäksi yhteisön on käynnistettävä toimet, joilla tarjotaan asianmukainen ympäristö hankkeiden toteuttamista varten. Toimet myötävaikuttavat ohjelman tunnettuuden ja suotuisan asenneilmaston kehittymiseen sekä Euroopan, kansallisen, alueellisen ja paikallisen tason yhteistoimiin uusien sovellusten ja palvelujen vauhdittamiseksi ja edistämiseksi yhdenmukaisesti muilla aloilla toteutettavien ohjelmien sekä laajakaistaverkkojen toteuttamisen kanssa. Niihin liittyy yhteistoimia Euroopan standardointi- ja strategisten suunnittelujärjestöjen kanssa sekä yhteensovittamistoimia yhteisön eri rahoitusvälineillä rahoitettujen toimien kanssa, mukaan luettuina:

- strategiset selvitykset tavoitteiden määrittämiseksi ja pyrkiminen näihin tavoitteisiin. Nämä määritykset auttavat alan toimijoita hyvien investointipäätösten tekemisessä,

- laajakaistaverkkojen liityntätapojen määrittely

- yhteisten eritelmien laatiminen eurooppalaisten ja kansainvälisten standardien perusteella,

- eri alojen toimijoiden välisen yhteistyön tiivistäminen, mukaan luettuina julkisen ja yksityisen sektorin yhteishankkeet,

- tämän päätöksen nojalla toteutettavien toimien ja niihin liittyvien yhteisön ja kansallisten ohjelmien yhteensovittaminen.